Μελέτη μυκήτων του στόματος σε ανοσοκατασταλμένα άτομα
Authors: Αγαθαγγελίδης Αγαθάγγελος 
Published: January 2014

Ο σκοπός της μελέτης αυτής ήταν να διερευνηθεί ο επιπολασμός των μυκήτων στη στοματική κοιλότητα HIV οροθετικών ατόμων και να συσχετισθεί με παραμέτρους της νόσου. Στα πλαίσια αυτά αναζητήθηκε η ταυτοποίηση σε επίπεδο είδους, ο συσχετισμός με το ιικό φορτίο, τα CD4+ Τ λεμφοκύτταρα, τη λήψη ή όχι αντιρετροικής και HAART αγωγής, την ύπαρξη ή όχι βλαβών στη στοματική κοιλότητα και ο έλεγχος ευαισθησίας των απομονωθέντων μυκήτων σε διάφορα αντιμυκητιασικά φάρμακα. Στην παρούσα έρευνα συλλέχθηκαν 900 δείγματα από 225 HIV οροθετικά άτομα καθώς και 156 δείγματα που ελήφθησαν από 39 HIV οροαρνητικά άτομα τα οποία αποτέλεσαν την ομάδα ελέγχου. Η ταυτοποίηση των στελεχών έγινε με τα αυξανογράμματα API 20CAUX και API ID32C. Στα πλαίσια της καλύτερης και πιο τεκμηριωμένης αναγνώρισης των προς ταυτοποίηση μυκήτων, υλικό από τις καλλιέργειες στρώνονταν σε τυποποιημένα τρυβλία Petri με το εμπορικό όνομα CHROMagar Candida. Ο έλεγχος ανθεκτικότητας των μυκήτων διενεργήθηκε με τη χρήση του τυποποιημένου συστήματος ETEST. Μελετήθηκαν τέσσερα αντιμυκητιασικά φάρμακα, η ιτρακοναζόλη, η φλουκοναζόλη, η βορικοναζόλη και η αμφοτερικίνη Β. Από την τυποποίηση των 291 απομονωθέντων στελεχών μυκήτων οι 284 ανήκαν στο είδος C.albicans (97,6%) και το υπόλοιπο (2,04%) σε άλλα είδη όπως C. krusei (6 στελέχη), C. tropicalis (1 στέλεχος). Με βάση τα αποτελέσματα συνήχθησαν τα εξής συμπεράσματα: 1. Ο αποικισμός της στοματοφαρυγγικής κοιλότητας από μύκητες στα HIV οροθετικά άτομα είναι συχνός αλλά όχι σημαντικά συχνότερος από ότι στο γενικό πληθυσμό. 2. Το επικρατέστερο είδος Candida που απομονώνεται από τον στοματοφάρυγγα τόσο HIV οροθετικών ατόμων όσο και υγιών μαρτύρων είναι η C. Albicans. Στα HIV οροθετικά άτομα ακολουθούν η C. krusei και η C. Tropicalis. 3. Ο απόλυτος αριθμός των CD4+ Τ λεμφοκυττάρων δεν αποτελεί τον πλέον αξιόπιστο δείκτη για την πρόγνωση της εμφάνισης στη στοματοφαρυγγικής καντιντίασης. 4. Το ιικό φορτίο φαίνεται να σχετίζεται με την εμφάνιση μυκητιασικών βλαβών στα HIV οροθετικά άτομα με αποικισμό της στοματικής κοιλότητας από μύκητες. Το ιικό φορτίο είναι ευθέως ανάλογο της εμφάνισης μυκητιασικών βλαβών και αποτελεί τον πιο ευαίσθητο προγνωστικό παράγοντα τόσο για την εμφάνιση στοματοφαρυγγικής καντιντίασης όσο και για την πρόγνωση της εξέλιξης της HIV λοίμωξης. 5. Η εμφάνιση μυκητιασικών βλαβών υποδηλώνει αύξηση του ιικού φορτίου και πιθανή μείωση του απόλυτου αριθμού των CD4+ T λεμφοκυττάρων. 6. Η παρουσία μυκητιασικών βλαβών στην στοματική κοιλότητα αποτελεί έναν πολύ αξιόπιστο δείκτη της κατάστασης των HIV οροθετικών ατόμων τόσο από την άποψη του ιικού φορτίου όσο και της ανοσιακής του κατάστασης. 7. Η ευαισθησία στα αντιμυκητιασικά φάρμακα βρίσκεται σε ικανοποιητικά επίπεδα, αν και θα πρέπει να σημειωθεί ότι για την αντιμετώπιση της C. krusei αποτελεσματικά είναι μόνο η αμφοτερικίνη Β και η βορικοναζόλη. 8. Η προληπτική αντιμυκητιασική αγωγή δεν απέτρεψε την εμφάνιση μυκητιασικών λοιμώξεων, όπως η ερυθηματώδης και η ψευδομεμβρανώδης στοματομυκητίαση. 9. Χρειάζεται προσοχή στην προληπτική αγωγή με τα αντιμυκητιασικά φάρμακα που ανήκουν στην κατηγορία των αζολών, διότι η συχνή χρήση τους έχει ως αποτέλεσμα την αύξηση της ανθεκτικότητας των στελεχών της Candida και την εμφάνιση αποικισμού των HIV οροθετικών ατόμων με άλλα στελέχη της Candida εκτός της C. albicans. 10. Η HAART αγωγή φαίνεται να αποτρέπει την εμφάνιση μυκητιασικών βλαβών στη στοματική κοιλότητα στα HIV οροθετικά άτομα με υψηλές τιμές ιικού φορτίου (>10.000 αντίγραφα/ml).